Prvi su tax free grad u Hrvatskoj, u pohodu su na IT industriju, a uskoro će postati prvi digitalizirani grad u zemlji

U dvije godine Hrebak ispunio 90 posto predizbornog programa - Bjelovar postao najtransparentniji i poduzetnicima najnaklonjeniji grad u zemlji

Prošle su dvije godine otkako je Dario Hrebak postao gradonačelnik Grada Bjelovara, a otada je ispunio čak 90 posto svog predizbornog programa. Od prvog se dana istaknuo kao jedan od najefikasnijih i najperspektivnijih gradonačelnika, koji je uspješnim mjerama i dobrim rezulatima etablirao Bjelovar kao moderan i efikasan grad te primjer dobrih praksi. Potez kojim je, ne samo obilježio svoju prvu polovicu mandata, već se i upisao u hrvatsku političku povijest je potpuno otvaranje financija građanima putem aplikacije preko koje se u realnom vremenu mogu pratiti svi izlazni računi i troškovi grada, pa su danas i službeno najtransparentniji grad u Hrvatskoj.

-Birokratski model koji smo naslijedili nejasan je, kompliciran, svrha je samome sebi i najpogodnije je tlo za korupciju. Građani imaju pravo znati kako se troši njihov novac i mislim da smo ovim projektom pokrenuli izvrsnu priču i veliku borbu protiv korupcije u cijeloj našoj državi – poručio nam je gradonačelnik Hrebak. Prije toga, Hrebak je građanima omogućio i uvid u proračun, i to do razine 4, koju u većini gradova ne vide čak ni gradski vijećnici, dok su aplikacijom svima dali potpuni uvid u gradske procese – građani mogu utipkati i ime bilo kojeg gradskog zaposlenika te saznati kolika mu je plaća, što je plaćeno službenom karticom...

Dario Hrebak jedan je od tek nekolicine gradonačelnika u ovom mandatu koji je smanjio prirez, i to s 12 na 9 posto, čime je građanima i poduzetnicima oslobodio 2,5 milijuna kuna, dok je tax free modelom za poduzetnike i investitore koji zaposle preko 50 ljudi u Bjelovar privukao nekoliko velikih IT tvrtki, a sve kako bi Bjelovar pretvorio u centar IT industrije koja će u narednih 10 godina otvoriti 500 novih i dobro plaćenih radnih mjesta. Ukinuli su i komunalnu naknadu i doprinos, a investitori mogu zemljište kupiti za samo kunu po četvornom metru. Osim toga, za potpore poduzetnicima, obrtnicima i poljoprivrednicima u gradskom je proračunu samo u ovoj godini osigurano preko tri milijuna kuna.

Sve ove mjere rezultirale su otvaranjem brojnih tvrtki u Gradu Bjelovaru, od najbrže rastuće softverske tvrtke Serengeti, preko nove IT tvrtke Axess Cro d.o.o., do tvrtke Tokić d.o.o. koja će graditi objekt u bjelovarskoj poslovnoj zoni i otvarati nova radna mjesta.

-Sve to govori kako gospodarstvo ide naprijed, a podatak o gotovo 800 ljudi zaposlenih u dvije godine ohrabruje i daje krila za dalje. Vjerujemo da pak će 2019. godina biti najbolja gospodarska godina u povijesti Bjelovara – rekao nam je Hrebak, što dokazuje i činjenca da je bjelovarski Tehnološki park postao pretijesan za sve IT tvrtke koje žele poslovati iz Bjelovara. Zbog toga ulaze u novu investiciju – podići će kredit od 6 milijuna kuna te kupiti dvije zgrade u koje će smjestiti sve IT tvrtke.

Još jedna od mjera, koja je odjeknula u cijeloj zemlji i potaknula veliki interes medija, je i natječaj za najbolju start up ideju, za koju Grad iz godine u godinu osigurava 100 tisuća kuna, a sve kako bi popularizirali poduzetništvo.

Uz privlačenje novih investitora, Bjelovar kreće i s programom i mjerama sufinanciranja prekvalifikacije za IT poslove, a uveli su i novu, za Hrvatsku vrlo rijetku, praksu nagrađivanja najboljih – maturantima s najboljim rezultatima na državnoj maturi su osigurali besplatno studiranje na bjelovarskom Veleučilištu. Ukupno će 12 budućih studenata moći studirati bez troškova, za što će Grad izdvojiti 75 tisuća, a Veleučilište 15 isuća kuna.

Odmah po dolasku na čelo gradske uprave, Hrebak je krenuo s reorganizacijom i zabranio nova zapošljavanja, čime su u godinu dana uštedjeli 1,5 milijuna kuna. Prvi je, i još uvijek jedan od rijetkih, koji je ukinuo uranilovku u gradskoj upravi te uveo stimulacije na plaću za najefikasnije i najbolje djelatnike. Novu sistematizaciju gradske uprave napravili su odmah u 2017. godini, kada su smanjili broj nepopunjenih radnih mjesta, njih 11, a k tome su i smanjili broj djelatnika za 12 ljudi.

Rezultati ovih mjera najočitiji su kad se pogledaju rezultati u povlaćenju sredstava iz EU fondova po kojima je Grad Bjelovar jedan od gradova s najvećim 'boomom' realiziranih projekta u Hrvatskoj. Podsjetimo, u zadnjih nekilo godina Bjelovar je bio među zadnjima po uspješnosti povlaćenja EU sredstava, a u samo dvije godine su se etablirali kao jedni od najuspješnijih u zemlji. Samo su prošle godine prijavili 136 milijuna kuna projekata, što je čak četiri puta više nego u 2017. godini.

U dvije godine su tako prijavili projekte ukupno vrijedne 182 milijuna kuna, od kojih je dosad odobreno 93,5 milijuna. Bjelovar je rekorder kada se govori o povlaćenju sredstava za projekt 'Zaželi', povukli su najveći iznos u Hrvatskoj, gotovo 10 milijuna kuna te zaposlil 77 dugotrajno nezaposlenih žena koje brinu o 308 starijih i nemoćnih osoba. Gerontodomaćicama su nabavili i bicikle, a svi korisnici svaki mjesec dobivaju i paket pomoći s potrepštinama za kućanstvo. U samom su vrhu i u povlaćenju sredstava za vrtiće. Za projekt 'Vrtić po želji' osigurali su 13,8 milijuna kuna EU sredstava, a sve kako bi uveli besplatan smještaj u produženom boravku i poslijepodnevnoj smjeni za 140 djece. Uz to će zaposliti i 56 osoba, odgajatelja, učitelja razredne nastave, kuhara, čistačice, rehabilitatore i kineziologe, a provodit će i dodatne programe, STEM, ritmiku, sportske i glazbene programe, strane jezike... Educirat će i zaposlenike, od primjene terapeutske igre, inkluzije djece s poteškoćama, znakovnog jezika za bebe i Brain Gyma.

-Upravo povlačenje novca iz fondova svrstalo je Grad Bjelovar među najuspješnije gradove u Hrvatskoj. Brzo i učinkovito izdavanje svih potrebnih dozvola za gradnju, svakako treba spomenuti. Statistike su pokazale da smo i u tome u samom vrhu Hrvatske čime se iznimno ponosimo – poručili su nam iz Bjelovara.

Osim što su prvi hrvatski tax free grad, Grad Bjelovar postat će i prvi potpuno digitalizirani grad u Hrvatskoj. Krajem godine potpisali su ugovor s tvrtkom In2 za milijun kuna vrijedan posao digitalizacije oko 100 poslovnih procesa gradske uprave, čime će se maksimalno podići efikasnost i transparentnost rada.

-Na tom putu puno je posla, no digitalizacija kojom ćemo postati prvi potpuno digitalizirani Grad u Hrvatskoj ide svojim tijekom - poručili su nam. Uskoro će tako molbe za naknadu za novorođenčad ići digitalnim putem, a u sljedeća će dva mjeseca digitalizirati još deset obrazaca.

Čitav je niz projekata i mjera kojima Hrebakova gradska uprava iz dana u dan podiže kvalitetu življenja u Bjelovaru, a navest ćemo još samo da su zahvaljujuću uštedama u proračunu koje su postigli racionalizacijom rada gradske uprave u godinu i pol dana dvaput snizili cijenu vrtića. Cijena vrtića sada iznosi 500 kuna po djetetu, što roditeljima znači 3000 kuna uštete po djetetu na godinu. Samo ove godine će u predškolski odgoj uložiti 40 milijuna kuna. Uz to, u tijeku imaju i šest energetskih obnova odgojno-obrazovnih ustanova, ukupne vrijednosti od 8,3 milijuna kuna.

Gledajući predizborni program te sporazum s koalicijskim partnerima, ispunjeno je više od 90 posto obećanog, napominje gradonačelnik te zaključuje kako s poslom ne staju kako bi svojim građanima osigurali što bolji i ugodniji život. (gradonačelnik.hr/J.L.)

četvrtak, lipnja 27, 2019